În contextul aderării la Schengen aerian, Guvernul României a introdus noi reglementări pentru afacerile care angajează cetățeni străini. Aceste modificări vizează diverse aspecte legate de recrutarea și gestionarea forței de muncă străine în țară.
Guvernul a introdus modificări și completări prin ordonanță de urgență în mai multe acte normative referitoare la străini și la frontiere. Aceste schimbări au loc în perspectiva aderării României la Spațiul Schengen aerian, începând cu data de 31 martie.
Condiții noi pentru cei care angajează cetățeni străini
Aceste reguli noi vizează afacerile din România care angajează cetățeni străini. Ele au fost impuse pentru a asigura implementarea adecvată a deciziilor Uniunii Europene. Este vorba de acele măsuri referitoare la aplicarea completă a dispozițiilor Aquis-ului Schengen în Bulgaria și în România.
Mihai Constantin, purtătorul de cuvânt al Guvernului, a dat detalii despre aceste măsuri. El a spus că sunt incluse aspecte legate de controlul la frontiere, regimul străinilor, combaterea migrației ilegale și drepturile lucrătorilor străini pe teritoriul României.
15 zile pentru încheierea contractului individual de muncă
Printre acestea se numără instituirea unui termen maxim de 15 zile lucrătoare pentru încheierea contractului individual de muncă. Acest lucru e valabil pentru străinii care intră în România.
Sunt vizați și cei care obțin un nou aviz de angajare în cazul vizei de lungă ședere pentru angajare în muncă. De asemenea, angajatorul trebuie să aibă o activitate efectivă în domeniul pentru care solicită avizul de angajare pentru cel puțin un an.
Cod numeric personal pentru a controla migrația
În ceea ce privește controlul migrației, Inspectoratul General pentru Imigrări va atribui un cod numeric personal. El va fi oferit lucrătorului străin la momentul eliberării avizelor de angajare sau de detașare.
De asemenea, se introduce posibilitatea de a anunța prezența unui străin care a intrat legal în România. Acest lucru se poate face inclusiv prin intermediul unei aplicații informatice. Acesta este dezvoltată de Inspectoratul General pentru Imigrări.
Reamintim că, odată cu finalul lunii martie 2024, românii nu vor mai fi supuși controalelor la frontierele aeriene și maritime interne ale Uniunii Europene. Cu toate acestea, controalele vor rămâne în vigoare la granițele terestre.
Oficialii din cadrul Comisiei Europene au subliniat că, în urma acestor modificări, timpul de așteptare la coadă și procesarea fluxurilor de pasageri vor fi reduse semnificativ.